《送王亢宗赴剑浦丞》
宋代·赵蕃

青松自是山林物，移植阶除傲难屈。杂居箠楚尘埃地，譬似高人累簪绂。

孰能哦咏于其下，古今仅有一斯立。昌黎老翁为之记，遂使崔名等金石。

王郎家世本爱竹，旧说不可无一日。要将我竹配渠松，聊复从容寄卑秩。

春风咫尺龙蛇动，除地求栽政宜疾。为铭耘业定谁欤，是公笔力韩之敌。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。